<classify> KATIBU Mkuu Kiongozi, John Kijazi ameagiza kamati ya maandalizi ya mkutano wa 39 wa wakuu wa nchi na serikali za Jumuiya ya Maendeleo Kusini mwa Afrika SADC kuhakikisha wanakamilisha maandalizi wiki hii. Kijazi ambaye ameridhika na maendeleo ya maandalizi, alisema hayo jana Dar es Salaam alipozungumza na waandishi wa habari baada ya kutembelea eneo la mkutano huo utakaofanyika katika kituo cha Mikutano cha Kimataifa cha Julius Nyerere JNICC.Maandalizi yanakwenda vizuri. Hadi tulipofikia naamini kila kitu kitakamilika, shughuli zitaanza rasmi Agosti 4 na yale machache yaliyobaki utafutwe utaratibu wa kuyamaliza kabla ya tarehe 4 Agosti, alisema. Katika ukaguzi huo wa eneo la mikutano, Kijazi alifuatana na Katibu Mkuu Kiongozi wa Zanzibar, Dk Abdulhamid Mzee, makatibu wakuu wa wizara mbalimbali na kamati ya maandalizi.Awali, timu hiyo ilitembelea vyumba na kumbi zitakazotumika wakati wa mkutano ikiwamo eneo la maonesho ya Wiki ya Viwanda yatakayoanza Agosti 5 hadi 8 kabla ya mkutano wa wataalamu na mawaziri wa SADC na kisha wa wakuu wa serikali na nchi utakaofanyika Agosti 17 na 18. Leo mimi na mwenzangu wa Zanzibar Dk Mzee tumekuja na makatibu wakuu ambao ni kamati inayofuatilia maandalizi kujionea wenyewe maendeleo.Wote mnajua tukio hili la SADC ni kubwa katika historia ya nchi yetu, alisema. Alisema kwa kuwa miaka 16 imepita tangu Tanzania iwe mwenyeji na mwenyekiti wa mkutano huo, Watanzania wanapaswa kutumia fursa hiyo kiuchumi zaidi ya kuona ni tukio la muda mfupi na la kupita.  <topic>: KITAIFA 